|  |
| --- |
| **R e p u b l i k a S r b i j a**  **MINISTARSTVO UNUTRAŠNJIH POSLOVA**  **Sektor za ljudske resurse**  **08 broj: 112-590/16**  **02.09.2016. godine**  **B e o g r a d** |

Na osnovu člana 149. Zakona o policiji („Službeni glasnik RS“, br. 6/2016) i člana 2, a u vezi sa članom 6, 7. i 25. Uredbe o sprovođenju javnog konkursa u Ministarstvu unutrašnjih poslova („Službeni glasnik RS“, br. 72/2016), Sektor za ljudske resurse oglašava

**JAVNI KONKURS ZA IZBOR DIREKTORA POLICIJE**

**Organ u kome se popunjava radno mesto:**

Ministarstvo unutrašnjih poslova, Beograd

**Radno mesto koji se popunjava:**

Direktor policije u Ministarstvu unutrašnjih poslova, utvrđeno pod rednim brojem 03.1 u Pravilniku o unutrašnjem uređenju i sistematizaciji radnih mesta u Ministarstvu unutrašnjih poslova

**Opis poslova:**

Direktor policije rukovodi Direkcijom policije; Donosi stratešku procenu javne bezbednosti i strateški plan Policije; Predstavlja Direkciju policije, promoviše uspeh i razvija njen ugled i identitet; Organizuje, objedinjava, usmerava rad užih organizacionih jedinica i jedinica u njenom sastavu; Raspoređuje poslove i zadatke, usklađuje, usmerava i nadzire rad organizacionih jedinica u sedištu i van sedišta Direkcije, nalaže sprovođenje mera i daje instrukcije iz delokruga Direkcije policije, odgovara za blagovremeno, zakonito i pravilno postupanje Policije; Prati i predlaže mere za unapređenje organizacije i metodologije rada Direkcije policije, usmerava, koordinira i nadzire funkcionisanje Direkcije policije; Ostvaruje saradnju sa drugim organizacionim jedinicama Ministarstva i drugim državnim organima i organizacijama i međunarodnim organizacijama u cilju blagovremenog i sveobuhvatnog izvršenja poslova iz nadležnosti; Samostalno donosi najsloženije odluke o strateškim, organizacionim i stručnim pitanjima iz delokruga rada Direkcije policije; Izvršava i druge poslove i zadatke utvrđene zakonom i podzakonskim aktom, donetim na osnovu ovlašćenja i zakona.

**Uslovi:** kandidat mora da ispunjava opšte uslove za rad u državnim organima predviđene zakonom, posebne uslove propisane Zakonom o policiji i Pravilnikom o unutrašnjem uređenju i sistematizaciji radnih mesta u Ministarstvu unutrašnjih poslova, da ima stečeno visoko obrazovanje sa najmanje 300 ESPB bodova, najmanje 15 godina navršenog rada na policijskim poslovima, na rukovodećim radnim mestima.

**U izbornom postupku proveravaju se:** formalno-pravni uslovi – uvidom u podatke iz prijave i na osnovu raspoložive dokumentacije, bazične kompetencije – standardizovanim psihološkim testovima i psihološkim intervjuom, zdravstvena sposobnost – obavljanjem lekarskog pregleda u referentnoj zdravstvenoj ustanovi, stručne sposobnosti, znanja i veštine potrebne za rad na radnom mestu – polustrukturisanim intervjuom, bezbednosni uslovi – bezbednosna provera vrši se u skladu sa zakonom.

**Trajanje rada na radnom mestu i mesto rada:** rad na radnom mestu traje pet godina, a mesto rada je Novi Beograd, Bulevar Mihajla Pupina br.2.

**Rok za podnošenje prijave na javni konkurs:** Rok za podnošenje prijave na konkurs je deset dana od dana objavljivanja konkursa u „Službenom glasniku Republike Srbije“ i počinje da teče narednog dana od dana kada je konkurs objavljen.

Rok počinje da teče od 03.09.2016. godine do 12.09.2016. godine.

**Sadržina prijave na konkurs:** podaci o oglasu - broj oglasa, datum oglašavanja,naziv organizacione jedinice u kojoj se radno mesto popunjava, naziv radnog mesta; lični podaci - ime i prezime kandidata, datum i mesto rođenja, jedinstveni matični broj građanina, adresa prijavljenog prebivališta i boravišta, kontakt telefon; podaci o obrazovanju – nivo obrazovanja, naziv fakulteta, broj diplome, datum izdavanja diplome, ustanova koja je izdala diplomu i mesto izdavanja diplome, prosečna ocena, ocena na diplomskom ispitu; podaci o radnom iskustvu – naziv poslodavca, dužina trajanja staža osiguranja, opis poslova radnog mesta, odgovornost na poslovima; podaci o stručnom osposobljavanju, usavršavanju i posebnim oblastima znanja (obuka, sertifikat, poznavanje stranog jezika, znanje rada na računaru i dr.); priložena dokumentacija.

Obrazac Prijave dat je uz ovaj oglas i isti je neophodno popuniti i svojeručno potpisati.

**Dokazi koji se prilažu uz prijavu na konkurs:** originalizvoda iz matične knjige rođenih R Srbije (sa datumom izdavanja ne starijim od šest meseci), original uverenja o državljanstvu R Srbije (sa datumom izdavanja ne starijim od šest meseci), overena fotokopija diplome, original uverenja Osnovnog i Višeg suda da se protiv kandidata ne vodi krivični postupak (sa datumom izdavanja ne starijim od šest meseci), uverenje o položenom stručnom ispitu (kandidati sa položenim pravosudnim ispitom umesto uverenja o položenom stručnom ispitu dostavljaju uverenje o položenom pravosudnom ispitu), overena fotokopija lične karte, overene fotokopije isprava kojima se dokazuju podaci o radnom iskustvu (potvrde, rešenja i drugi akti iz kojih se vidi na kojim poslovima, sa kojom stručnom spremom i u kom periodu je stečeno radno iskustvo), overene fotokopije isprava kojima se dokazuju podaci o stručnom osposobljavanju, usavršavanju i posebnim oblastima znanja.

**Odredbom člana 9. i člana 103. Zakona o opštem upravnom postupku („Službeni glasnik RS“, br. 18/2016), propisano je, između ostalog, da organ može da vrši uvid, pribavlja i obrađuje lične podatke o činjenicama o kojima se vodi službena evidencija, osim ako stranka izričito izjavi da će podatke pribaviti sama.**

**Potrebno je da kandidat, uz napred navedene dokaze, dostavi izjavu kojom se opredeljuje za jednu od mogućnosti, da organ pribavi podatke o kojima se vodi službena evidencija ili da će to kandidat učiniti sam.**

**Obrazac Izjave dat je uz ovaj oglas i isti je neophodno popuniti i svojeručno potpisati.**

**Adresa na koju se podnose prijave za javni konkurs:** Ministarstvo unutrašnjih poslova, Sektor za ljudske resurse, Bulevar Zorana Đinđića 104, 11070 Novi Beograd, sa naznakom „Za javni konkurs za izbor direktora policije“.

**Lice zaduženo za davanje obaveštenja o javnom konkursu:** Katarina Grabež, svakog radnog dana u periodu od 12,00 - 14,00 časova, telefon 011/306-2000 lok. 402-88.

**Datum oglašavanja:** 02.09.2016. godine.

**Napomena:** Neblagovremene, nedopuštene, nerazumljive ili nepotpune prijave i prijave uz koje nisu priloženi svi traženi dokazi u originalu ili fotokopiji overenoj u opštini, sudu ili od javnog beležnika, biće odbačene.

Ovaj oglas objavljen je na intranet i internet stranici Ministarstva, oglasnoj tabli Sektora za ljudske resurse, oglasnoj tabli Direkcije policije, Službenom glasniku Republike Srbije, u dnevnom listu „Politika“ i na internet prezentaciji i periodičnom izdanju oglasa Nacionalne službe za zapošljavanje.

Svi izrazi, pojmovi, imenice, pridevi i glagoli u ovom oglasu koji su upotrebljeni u muškom rodu, odnose se bez diskriminacije i na osobe ženskog pola.

|  |
| --- |
| **V.D. POMOĆNIKA MINISTRA –**  **NAČELNIKA SEKTORA**  **Katarina Tomašević** |